
Extrém poliploid babérmeggyfajták genetikai jellemzése

Kulcsszavak: Prunus laurocerasus L., Babérmeggy, SSR, Genetikai variabilitás,
  A Rosaceae családba tartozó poliploid babérmeggy nemesítésével sokan foglalkoznak, de a faj genetikai háttere extrém nagy ploidszintje miatt alig ismert. Hazánkban dísznövényként hasznosítjuk, de Törökországban gyümölcstermő változatait is termesztik. A nemesítési munkát jelentős mértékben segítheti a molekuláris markerekkel végzett elemzés.
  Összesen 43 genotípust vizsgáltunk, melyből 33 dísznövényként termesztett fajta, 10 gyümölcstermő szelektált egyed  volt. Kodomináns 10 mikroszatellit (SSR) markert használtuk és az önmeddőséget meghatározó lókuszban található ribonukleáz gén allélváltozatait azonosítottuk. A pontos fragmentumméretet ABI PRISM 3100 Genetic Analyzer készülékkel határoztattuk meg, majd az adatokat a Peak Scanner 3.0, Paleontological Statistics (PAST) v.4.03 és GenALEx6.5 szoftverekkel értékeltük ki. A 11 lókusz mindegyike polimorfnak bizonyult. Összesen 499 SSR allélt mutattunk ki, a dísznövényként termesztett babérmeggyeknél 434 allélt, vagyis átlagosan 13,5, a gyümölcstermőknél 272 allélt, átlagosan 27,2 allélt detektáltunk. A lókuszonkénti átlagos allélszám 45,36 volt. A legtöbb allélt a CPSCT021-es és a BPPCT039-es és a CPDCT044-es lókuszokban találtuk (58-65-77), a legkisebb allélszámot a trinukleotidos ismétlődő motívumokat tartalmazó ASSR63 lókusz adta (mindösszesen 5 allél). Egyedenként valamennyi lókusz esetében 1-18 számú allélt figyeltünk meg. A 11 lókusz összességében 99 - 283 bp közötti allélméret-tartományt adott, a legnagyobb tartományt a CPDCT044 lókusz mutatta (105–283 bp) míg a legkisebbet az ASSR63 lókuszban detektáltuk (156-169 bp). A  PAST és PCA  analízis három fő csoportba sorolta a vizsgált genotípusokat. A gyümölcstermő minták teljesen elkülönülnek a dísznövényként termesztett babérmeggyektől, mert a török genotípusok a nagy variabilitást mutató géncentrum vadon nővő állományaiból lettek kiemelve, illetve a kétféle hasznosítási módra alkalmas változatok nemesítése során használt, merőben eltérő szelekciós szempontok következménye. A magyar nemesítésű dísznövények többsége közös csoportba rendeződött. Eredményeink alapján a bérmeggy vizsgált genotípusai széles genetikai háttérből származnak. Az allélgyakoriságok analízise nagy genetikai variabilitást tárt fel mind a dísznövényként, mind a gyümölcstermő egyedek esetében, ami összhangban áll a poliploid genommal és valószínűsíti a faj idegentermékenyülő fenotípusát.



